CELEX: 32013R0055
Language: el
Date: 2012-12-17 00:00:00
Title: Κανονισμός (ΕΕ) αριθ. 55/2013 του Συμβουλίου, της 17ης Δεκεμβρίου 2012 , για την επέκταση του πεδίου εφαρμογής του κανονισμού (ΕΕ) αριθ. 1214/2011 του Ευρωπαϊκού Κοινοβουλίου και του Συμβουλίου για την επαγγελματική διασυνοριακή οδική μεταφορά μετρητών ευρώ μεταξύ κρατών μελών της ζώνης του ευρώ

24.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/1
            
         
      ΚΑΝΟΝΙΣΜΌΣ (ΕΕ) αριθ. 55/2013 ΤΟΥ ΣΥΜΒΟΥΛΊΟΥ
   
   της 17ης Δεκεμβρίου 2012
   για την επέκταση του πεδίου εφαρμογής του κανονισμού (ΕΕ) αριθ. 1214/2011 του Ευρωπαϊκού Κοινοβουλίου και του Συμβουλίου για την επαγγελματική διασυνοριακή οδική μεταφορά μετρητών ευρώ μεταξύ κρατών μελών της ζώνης του ευρώ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Κατόπιν διαβιβάσεως του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Κεντρικής Τράπεζας (1),
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1214/2011 του Ευρωπαϊκού Κοινοβουλίου και του Συμβουλίου (2) αποσκοπεί στη διευκόλυνση της διασυνοριακής οδικής μεταφοράς μετρητών ευρώ μεταξύ κρατών μελών. Εντούτοις, ο εν λόγω κανονισμός εφαρμόζεται μόνο στην επικράτεια όσων κρατών μελών έχουν υιοθετήσει το ευρώ ως ενιαίο νόμισμα.
            
         
               (2)
            
            
               Ενόψει της αλλαγής νομίσματος σε ένα κράτος μέλος, υπάρχει η ανάγκη μεταφοράς μετρητών ευρώ από τα υπάρχοντα κράτη μέλη της ζώνης του ευρώ, εφόσον τα τραπεζογραμμάτια ευρώ που απαιτούνται για την αλλαγή του νομίσματος μεταφέρονται συνήθως από ήδη υπάρχοντα στην ευρωζώνη αποθέματα, και εφόσον η κοπή των κερμάτων πραγματοποιείται εν όλω ή εν μέρει στο εξωτερικό.
            
         
               (3)
            
            
               Είναι συνεπώς αναγκαίο ο κανονισμός (ΕΕ) αριθ. 1214/2011 να εφαρμόζεται εξίσου στα κράτη μέλη που προετοιμάζονται για την υιοθέτηση του ευρώ. Θα πρέπει να εφαρμόζεται από την ημερομηνία της απόφασης του Συμβουλίου για κατάργηση της παρέκκλισης που ισχύει ως προς τα εν λόγω κράτη μέλη όσον αφορά τη συμμετοχή τους στο ευρώ.
            
         
               (4)
            
            
               Δεδομένου ότι ο στόχος του παρόντος κανονισμού, και συγκεκριμένα η διευκόλυνση της επαγγελματικής διασυνοριακής οδικής μεταφοράς μετρητών ευρώ μεταξύ των κρατών μελών που είναι επί του παρόντος ή πρόκειται στο εγγύς μέλλον να γίνουν μέλη της ζώνης του ευρώ, δεν μπορεί να επιτευχθεί επαρκώς από τα κράτη μέλη λόγω των λεπτομερέστατων και αποκλινόντων σχετικών εθνικών ρυθμιστικών καθεστώτων, και μπορεί συνεπώς, λόγω της κλίμακας και των αποτελεσμάτων της δράσης, να επιτευχθεί καλύτερα στο επίπεδο της Ένωσης, η Ένωση μπορεί να λάβει μέτρα, σύμφωνα με την αρχή της επικουρικότητας που προβλέπεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας που προβλέπεται στο εν λόγω άρθρο, ο παρών κανονισμός δεν υπερβαίνει τα απαιτούμενα για την επίτευξη αυτών των στόχων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1214/2011 εφαρμόζεται στην επικράτεια ενός κράτους μέλους που δεν έχει ακόμη υιοθετήσει το ευρώ από την ημερομηνία έκδοσης της απόφασης του Συμβουλίου για κατάργηση της παρέκκλισης που ισχύει ως προς τα εν λόγω κράτη μέλη όσον αφορά τη συμμετοχή τους στο ευρώ, η οποία λαμβάνεται σύμφωνα με το άρθρο 140 παράγραφος 2 της Συνθήκης για τη λειτουργία της Ευρωπαϊκής Ένωσης.
   Άρθρο 2
   Ο παρών κανονισμός αρχίζει να ισχύει δώδεκα μήνες μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         Σ. ΑΛΕΤΡΆΡΗΣ
         
      
   
   
      (1)  Γνώμη της 5ης Οκτωβρίου 2010 (ΕΕ C 278 της 15.10.2010, σ. 1).
   
      (2)  ΕΕ L 316 της 29.11.2011, σ. 1.